এতো গেল সেকুলার ভারতে জুমার নামাজ আদায়ে বাধা দেওয়ার কথা। অন্যদিকে অন্য ধর্মের অনুসারীদের প্রতি মুসলমানদের দৃষ্টিভঙ্গির এক অনন্য দৃষ্টান্ত জানতে পারা গেছে, আফ্রিকার এক মুসলিম ধর্ম-নেতা তথা ইমাম সাহেবের দৃষ্টান্ত থেকে। দৈনিক ইনকিলাব-এ ঐ একই দিন (গত সোমবার) প্রকাশিত দুই কলম ব্যাপী এ প্রতিবেদনের শিরোনাম ছিল : “ইমামের চেষ্টায় প্রাণ বাঁচল খৃস্টানদের”। প্রকাশিত প্রতিবেদন বলা হয় নাইজেরিয়ার এক গ্রামে একজন ইমামের চেষ্টায় প্রাণ বাঁচল পাশের গ্রামের খ্রীস্টানদের। লুটেরাদের ভয়ে প্রাণ বাঁচানোর জন্য গ্রাম ছেড়ে পালাতে থাকা খ্রীস্টানদের নিজের প্রাণের ঝুঁকি নিয়ে আশ্রয় দিয়েছিলেন এই ইমাম। পালিয়ে আসা গ্রামের খ্রীস্টান অধিবাসীদের উপর হামলা চালাতে হামলাকারী দলটি পাশের এই মুসলমান-অধ্যুষিত গ্রামে গিয়েও উপস্থিত হয়েছিল।